Un avion F-16 care aparține României s-a defectat în zbor, în timpul unui exercițiu.
Un incident aviatic mai puţin obişnuit a avut loc marţi, în zona poligonului Mălina, din Galaţi. În timpul lansării unei bombe de antrenament, un rezervor extern și o grindă de acroșare triplă s-au desprins.
Incidentul a avut loc astăzi, în timpul unor exerciții."Pilotul unei aeronave F-16 Fighting Falcon din dotarea Escadrilei 53 Aviație Vânătoare a Forțelor Aeriene Române a raportat un incident de zbor survenit în timpul executării unor antrenamente cu trageri de luptă aer-sol în zona poligonului Mălina, jud. Galaţi", a transmis MApN într-un comunicat.Potrivit sursei citate, incidentul nu a pus în pericol viaţa pilotului sau a altor persoane, și nici integritatea aeronavei sau a altor proprietăţi şi bunuri de la sol."Din primele informații raportate de pilot, în momentul lansării unei bombe de antrenament, s-a produs desprinderea necomandată a unui rezervor extern de combustibil şi a grinzii de acroşare triple de pe partea dreaptă a aeronavei, materiale care au căzut în zona destinată tragerilor aer-sol din poligon", precizează sursa citată.Conform procedurilor standard în aceste situații, pilotul aeronavei a raportat situaţia de urgenţă și a aterizat în siguranţă pe aerodromul de bază.O comisie numită de şeful Statului Major al Forţelor Aeriene analizează cauzele producerii evenimentului.